Title: ประกาศกรมการค้าต่างประเทศ เรื่อง การจัดเก็บและการใช้ข้อมูลข่าวสารส่วนบุคคลของกรมการค้าต่างประเทศ พ.ศ. 2551

ประกาศกรมการค้าต่างประเทศ

ประกาศกรมการค้าต่างประเทศ
เรื่อง
การจัดเก็บและการใช้ข้อมูลข่าวสารส่วนบุคคลของกรมการค้าต่างประเทศ
พ.ศ.
๒๕๕๑[๑]

เพื่อให้การจัดเก็บและการใช้ข้อมูลข่าวสารส่วนบุคคลในความรับผิดชอบของ
กรมการค้าต่างประเทศเป็นไปด้วยความเรียบร้อยและสอดคล้องกับมาตรา ๒๓ (๑) (๒) และ
(๓) ของพระราชบัญญัติข้อมูลข่าวสารของราชการ พ.ศ. ๒๕๔๐
อธิบดีกรมการค้าต่างประเทศจึงออกประกาศไว้ ดังต่อไปนี้

ข้อ ๑
 ประเภทของบุคคลที่มีการเก็บข้อมูลไว้
มี ๓ ประเภท ดังนี้
(๑) ข้าราชการพลเรือนสามัญ
(๒) ลูกจ้างประจำ
(๓) พนักงานราชการ

ข้อ ๒
 ประเภทของระบบข้อมูลข่าวสารส่วนบุคคล
มีดังนี้
(๑) ชื่อและชื่อสกุล เพศ อายุ สถานภาพทางครอบครัว
และศาสนา
(๒) วันที่เข้ารับราชการหรือปฏิบัติหน้าที่
ตำแหน่ง ระดับ เงินเดือน และสังกัด
(๓) การศึกษา และการอบรมสัมมนา
(๔) การได้รับพระราชทานเครื่องราชอิสริยาภรณ์
(๕) การสอบสวนวินัย
(๖) การลา
และการเจ็บป่วยที่ต้องได้รับการรักษาเป็นเวลานาน
(๗) การเป็นสมาชิกกองทุนบำเหน็จบำนาญ (กบข.)
หรือเงินกองทุนสำรองเลี้ยงชีพสำหรับลูกจ้างประจำ (กสจ.)
(๘)
การแสดงเจตนาระบุตัวผู้รับเงินช่วยพิเศษกรณีข้าราชการหรือลูกจ้างประจำถึงแก่ความตาย
(๙) ข้อมูลอื่นที่เกี่ยวข้องและจำเป็นในการบริหารงานบุคคล

ข้อ ๓
 ลักษณะการใช้ข้อมูลตามปกติ
(๑)
ใช้ในการบริหารงานบุคคลและพัฒนาบุคลากรของกรมการค้าต่างประเทศ
(๒) ใช้ในการอื่นตามความจำเป็นและเหมาะสม

ข้อ ๔
 วิธีการขอตรวจดูข้อมูลข่าวสารส่วนบุคคล
(๑) บุคคลซึ่งเป็นเจ้าของข้อมูลสามารถขอตรวจดูข้อมูลข่าวสารส่วนบุคคลของตนเองได้
โดยแจ้งความประสงค์ต่อเจ้าหน้าที่ที่รับผิดชอบข้อมูลข่าวสารส่วนบุคคล
สำนักงานเลขานุการกรม
(๒)
บุคคลซึ่งมิใช่เจ้าของข้อมูลสามารถขอตรวจดูข้อมูลข่าวสารส่วนบุคคลของบุคคลอื่นได้เฉพาะข้อมูลที่เจ้าของข้อมูลได้ให้ความยินยอมเป็นหนังสือแล้วโดยต้องแสดงความประสงค์เป็นลายลักษณ์อักษรต่อสำนักงานเลขานุการกรม

ข้อ ๕
 วิธีการขอแก้ไขเปลี่ยนแปลงข้อมูล
เจ้าของข้อมูลที่มีความประสงค์จะขอแก้ไขเปลี่ยนแปลงข้อมูลของตนเอง
ต้องดำเนินการ ดังนี้
(๑) กรณีการขอแก้ไขวัน เดือน ปีเกิด
ให้ปฏิบัติตามระเบียบสำนักนายกรัฐมนตรีว่าด้วยการขอแก้ไขวัน เดือน ปีเกิด
ในทะเบียนประวัติราชการ พ.ศ. ๒๕๔๘
(๒) การแก้ไขเพิ่มเติมรายการในประวัติ ก.พ.๗ และข้อมูลรายละเอียดอื่นๆ
ให้แจ้งรายการที่จะแก้ไขเพิ่มเติมพร้อมแสดงเอกสารหลักฐานที่เกี่ยวข้องต่อเจ้าหน้าที่ที่รับผิดชอบข้อมูลข่าวสารส่วนบุคคล
สำนักงานเลขานุการกรม

ข้อ ๖
 แหล่งที่มาของข้อมูล
(๑) เจ้าของประวัติหรือเจ้าของข้อมูล
(๒) คำสั่งแต่งตั้ง ย้าย โอน
เลื่อนขั้นเงินเดือนหรือคำสั่งที่ประกาศในราชกิจจานุเบกษา
(๓) ข้อมูลของผู้เข้ารับการฝึกอบรมของกรมการค้าต่างประเทศและหน่วยงานอื่นๆ
ที่เกี่ยวข้อง
(๔) แหล่งข้อมูลอื่นที่เกี่ยวข้อง

ข้อ ๗
 ให้เลขานุการกรมการค้าต่างประเทศรักษาการตามประกาศนี้
และให้มีอำนาจวินิจฉัยสั่งการในกรณีที่มีปัญหาได้ตามความจำเป็นและเหมาะสม

ประกาศ
ณ วันที่ ๒๖ กุมภาพันธ์ พ.ศ. ๒๕๕๑
อภิรดี
ตันตราภรณ์
อธิบดีกรมการค้าต่างประเทศ

ปริยานุช/ผู้จัดทำ
๒๐
มีนาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๕๕ ง/หน้า ๑๓/๑๗ มีนาคม ๒๕๕๑